የደቡብ ክልል በኮንታ ልዩ ወረዳ በደረሰው አደጋ የተሰማውን ሐዘን ገለጸ
ጥቅምት 2 ቀን 2012 ዓ.ም በኮንታ ልዩ ወረዳ ሰሞኑን እየጣለ ያለውን ከፍተኛ ዝናብ ተከተሎ በመሬት ናዳ ምክንያት በሰው ህይወት እና በንብረት ላይ በደረሰው ከፍተኛ አደጋ የደቡብ ክልል የተሰማውን ሀዘን ገልጿል።በአደጋው የበርካታ ዜጎቻችን ህይወት ያለፈ ሲሆን፣ ለሟች ቤተሰቦች እና ወዳጅ ዘመዶች የክልሉ መንግስት መጽናናትን ተመኝቷል።የክልሉ መንግስት የደረሰውን አሰቃቂ አደጋ አስመልክቶ ሰብአዊ ድጋፍ የሚያደርጉ አካላትን ወደ ስፍራው ያንቀሳቀሰ መሆኑን እና ለተጎጂ ቤተሰቦች አልባሳት እና መድሀኒቶች ወደ ስፍራው መላኩንም ክልሉ አስታውቋል።በቀጣይ ተጨማሪ ድጋፍ ወደ ስፍራው እንደሚላክና በአካባቢው የሚጥለው ከባድ ዝናብ የተነሳ ለመሰል አደጋ ተጋላጭ የሆኑ የህብረተሰብ ክፍሎችን ከአደጋ የመከላከል ስራ ትኩረት የሚሰጠው እንደሚሆንም የደቡብ ክልል ፕሬዝዳንት ጽህፈት ቤት ፕሬስ ሴክሬቴሪያት ገልጿል።በልዩ ወረዳ ከባድ ዝናብን ተከትሎ በተከሰተ የመሬት መንሸራተት አደጋ ህይወታቸውን ያጡ ሰዎች ቁጥር 21 መድረሱም ተገልጿል።